Jurnaliștii înghit greu orice critică. Deși misiunea presei este aceea de a deschide un ochi critic peste societate, totuși exercițiul este respins în propria ogradă. Semnalam în articolul trecut lipsa de transparență a unor portaluri de știri. Supărare mare! Bădin mi-a trimis pe FB un mesaj usturător, dar cel puțin și-a asumat paternitatea site-ului. Putea să o facă de la început, să știe și cititorii cui să mulțumească. Alții m-au sunat să mă dojenească, apoi au făcut subiect de articol din convorbirea privată, semn de penurie jurnalistică. Dar la final au făcut publice datele de identificare ale site-ului. Tot a folosit la ceva critica mea soft. Dar astea sunt detalii. Altele sunt cele grave.

Absența exercițiului autocritic și incapacitatea mass-media de a da scoate gunoiul din casă prejudiciază azi credibilitatea presei din România. Acuzele de partizanat sunt însoțite tot mai des de declarații și dovezi că iubirea dintre partide și unii jurnaliști sau companii de presă nu e nici ideologică, nici dezinteresată. Mai exact, e pe bani. Bani în pungă. Ți se face părul măciucă: 500.000 Euro zicea Dorin Cocoș în denunț că a dus la RTV, televiziunea lui Ghiță, în pungă; 350.000 Euro zicea Marean Vanghelie în interceptări că i-a dat lui Rareș Bogdan la Realitatea TV, tot în pungă. Milioane de Euro s-ar fi dus către OTV, din bunăvoința aceluiași Vanghelie, probabil pentru campania PPDD, pe listele căruia se pitiseră niște pesediști vopsiți.10.000 Euro cerea Oreste Teodorescu de la Elena Udrea pentru informații expirate, dacă e să credem documentului arătat la o televiziune. 700.000 de Euro i-a ”împrumutat” tata Voiculescu popii Gâdea de la Antena 3, pentru predicile toxice de fiecare seară. Sute de mii de Euro și peste un milion de dolari albea Gabi Vrânceanu-Firea prin conturile lui Felix, când era jurnalistă, dacă e să-l credem pe Traian Băsescu. Ș.a.m.d. Toate acestea le dau în vileag DNA, instanțele, dosarele de corupție. Nu voința breslei de a se purifica. Ele arată contagiunea dintre politic și mass-media și, totodată, aceeași zbatere de a menține influența: politicienii se acoperă cu imunități și traseism, jurnaliștii și mogulii cu libertatea presei și cu un traseism similar. Aflăm mai recent de acoperirea cu ”agentura”. Cine nu e botezat de ”servicii”, fie în politică, fie în presă, să crape de foame. Ambele categorii proptesc puternic porțile să nu intre aer curat și persoane necompromise. Săritura dintr-o parte în alta se face fără acomodare, jurnaliștii se pot transforma în parlamentari sau trepăduși de partid cât ai zice ”pass”. Dacă eșuează, revin cu aplomb în media și dau lecții, ca Lavinia Șandru, un exemplu printre altele. Nici piața de publicitate nu poate funcționa normal, după regula audienței, ci tot după cum politicul corupt dirijează fondurile. Ion Cristoiu, care susține că ar exista la DNA un ”Dosar Presa” de peste 1600 pagini, împărțea cu dispreț breasla jurnalistică în ”fomiști” și jucători din ”altă ligă”. ”Fomiștii” ar fi ziariștii care scriu la cerere pentru o masă caldă, pe o sută de lei sau o sută de dolari. Nu se poate nega că această categorie există. O susține și analiza Harta politică a televiziunilor locale făcută de ActiveWatch , unde mai mulți jurnaliști se declară dispuși să facă orice compromis pentru a supraviețui. De ”altă ligă” ține Bogdan Chireac, căruia îi aparține citatul, care joacă tontoroiul în presă și în afaceri cu milioane de Euro cu STS etc. Solicitarea breslei de o părăsi n-a avut niciun ecou. I-a mers buhul ca intermediar de șpăgi. Dar astea sunt bârfe, nu-i așa? În ”liga mare”stau neclintiți șnapani feluriți, dar bine plătiți, cu care Antena 3 și RTV sunt cele mai dotate, de la așa numiții ”jurnaliști”, până la comentaci și invitați permanenți.

Prin toată presa, dar în special prin televiziuni, bântuie aceleași fețe reșapate, cu ventuza fixată pe câte un beneficiar care dă și banul. Victor Ciutacu se dă jos din barca ușor ciuruită a Antenei 3 și își mută impertinența la RTV. Cătălin Striblea părăsește tribuna de propagandă și tovărășia roșie a Corinei Dragotescu de la RTV și e recuperat pe dreapta de inamicul B1TV, Sorina Matei își plimbă trompeta de la Antene, la Realitatea și Ghiță-TV și poposește la B1 TV, Realitatea TV nu se poate lipsi de Oana Stănciulescu evacuată de la Antena 3, Turcescu se reabilitează la Nașul TV, TVR îl reșapează pe Nistorescu, Digi24 pe CTP, iar televiziunile de știri și-l transferă pe Cristoiu, după cum ”maestrul” se supără sau îi trece. Nu pledez pentru ireverență față de veteranii presei, să le fie recunoscute meritele și păcatele, dar să lase aerul curat să intre.”Presa…este dominată de un jurnalism de curte, de rețele de complicități…Un mic grup de jurnaliști omniprezenți – și a căror putere este susținută de legea tăcerii – își impune propria noțiune de informație-marfă unei profesii tot mai fragilizate de teama șomajului. Acești aprozi ai Ordinului sunt noii câini de pază ai sistemului…”. Descrierea francezului Serge Halimi se lipește perfect contextului românesc actual. Dacă n-ar fi justiția, cetățeanul n-ar afla mai nimic despre putregaiul din politică și mass-media, deci s-ar lăsa (și mai) grav manipulat. Decapitările din ultima vreme sunt importante: se află în spatele gratiilor, inculpați sau cercetați, mogulii grei ca Dan Voiculescu-Intact, Sorin Ovidiu Vântu-Realitatea TV, Dan Diaconescu-OTV, Adrian Sârbu-Media Pro, Sebastian Ghiță-RTV, Dan Adamescu-România liberă ș.a. ,precum și alții din provincie ca Sorin Strutinski de la Constanța, Georgică Cornu de la Timișoara, Gh.Ștefan-”Pinalti” de la Piatra Neamț, Aristotel Căncescu de la Brașov etc. Noi când dăm cu măturoiul prin ogradă, stimată breaslă jurnalistică?

Articol apărut și în revista ”22”